Brand by gimnasium eis 23 | Maroela Media
Minstens 23 mense is dood nadat 'n brand Donderdag by 'n fiksheidsentrum in Jecheon in Suid-Korea ontstaan het.
Die brand het by 'n motor begin wat op die eerste verdieping geparkeer was en het vinnig deur die agtverdiepinggebou versprei. Volgens 'n beampte van die plaaslike brandweer is die meeste mense dood terwyl hulle in die sauna van die fiksheidsentrum was.
Die beamptes het in 'n teksboodskap aan Reuters gesê 23 sterftes is reeds bevestig. Talle mense is ook beseer. "Die meeste van [die oorledenes] is op die tweede verdieping gevind waar die sauna geleë is," het die brandweerbeampte gesê.
Daar is ook verskeie restaurante, 'n swembad en binnenshuise golffasiliteite in die gebou.
The Mirror berig ongeveer 500 brandbestryders, 14 ambulanse en drie helikopters was by die reddingsoperasie betrokke. Brandbestryders het lere, hyskrane en 'n helikopter gebruik om die vlamme onder bedwang te bring.
Jecheon is suidoos van die hoofstad Seoel en is 'n gewilde stad vir besoekers wat die berge en mere in die gebied wil besoek.